मैं तो अपने बेटे से कहूँगा- अपनी देशभक्ति साबित करने के लिए सैनिक बनना जरूरी नहीं; बल्कि दो बातों का ध्यान रखते हुए किसी भी पेशे को अपनाकर मातृभूमि के प्रति अपने फर्ज को निभाया जा सकता है- एक, कुछ भी हो जाय (दुहरा दूँ- "कुछ भी" हो जाय), कभी अपने वतन के साथ गद्दारी मत करना; दो, कभी जोंक बनकर भारत माँ की देह से चिपककर उनका खून मत चूसना। (यह और बात है कि मैंने खुद बीस वर्षों तक सैन्य धर्म निभाया है।) मैं उससे कहना चाहता हूँ- पुत्र, तुम्हारे सामने हजारों ऐसे उदाहरण होंगे, जहाँ बड़े-बड़े राजनेता, उच्चाधिकारी, पूँजीपति तथा माफिया-सरगना अपने वतन के साथ गद्दारी करते हुए तथा अपनी ही माँ का खून चूसते हुए आन-बान-शान का जीवन जी रहे होंगे, मगर तुम कभी सच्चाई-ईमानदारी-परिश्रम के रास्ते से विचलित मत होना!